ОБРАЗЛОЖЕЊЕ

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 97. тачка 7. Устава Републике Србије, према којој Република Србија, између осталог, уређује и обезбеђује својинске и облигационе односе и заштиту свих облика својине и тачке 11. истог члана, према којој Република Србија, између осталог, уређује и обезбеђује прикупљање статистичких и других података од општег интереса.

II. РАЗЛОЗИ ЗА ДОНОШЕЊЕ ЗАКОНА

Разлози за доношење овог закона садржани су у потреби да се продужи прописани рок за успостављање информационог система за катастар инфраструктурних и подземних објеката - катастар инфраструктуре.

Одредбом члана 21. став 1. Закона о изменама и допунама Закона о државном премеру и катастру („Службени гласник РСˮ, број 92/23) прописано је да је Републички геодетски завод дужан да информациони систем за катастар инфраструктурних и подземних објеката успостави најкасније до 1. јула 2025. године.

Након ступања на снагу тог закона 4. новембра 2023. године, Републички геодетски завод је благовремено започео све неопходне активности у оквиру своје надлежности како би се у прописаном року имплементирао информациони систем за катастар инфраструктуре. Међутим, и поред уложених напора, укључујући и интензиван рад на изради подзаконских аката, као и Каталога шифара и назива за катастар инфраструктуре, Републички геодетски завод се суочио са одређеним објективним околностима које није било могуће предвидети, нити на њих утицати. Посебно треба истаћи сложеност и специфичност информационог система за катастар инфраструктуре, који се по први пут уводи у правни систем Републике Србије. Упркос свим уложеним напорима, информациони систем још увек није израђен у целости, те је потребно прописати нови рок за успостављање катастра инфраструктуре.

Имајући у виду наведено, неопходно је изменити Закон о државном премеру и катастру како би се створили услови за успостављање информационог система за катастар инфраструктуре.

III. ОБЈАШЊЕЊЕ ОСНОВНИХ ИНСТИТУТА И ПОЈЕДИНИХ РЕШЕЊА

Одредбом члана 1. Предлога закона у Закону о државном премеру и катастру („Службени гласник РС”, бр. 72/09, 18/10, 65/13, 15/15-УС, 96/15, 47/17-aутентично тумачење, 113/17-др. закон, 27/18-др. закон, 41/18-др. закон, 9/20-др. закон и 92/23), у Закону о изменама и допунама Закона о државном премеру и катастру („Службени гласник РСˮ, број 92/23) члан 21. брише се.

Одредбом члана 2. Предлога закона предвиђено је да jе Републички геодетски завод дужан, најкасније до 1. јула 2026. године, да успостави информациони систем за катастар инфраструктуре, те да ће, када се успостави тај информациони систем, инфраструктурне и подземне објекте који су уписани у катастар непокретности, по службеној дужности брисати из катастра непокретности, изменити начин коришћења земљишта (култура) и уписати у катастар инфраструктуре, без доношења решења. Такође је предвиђено да су власници инфраструктурних и подземних објеката, као и објеката у њиховој функцији, који нису уписани у катастар непокретности, односно катастар водова, дужни да ангажују овлашћену геодетску организацију да изврши премер тих објеката, те да поднесу захтев за упис у катастар инфраструктуре, у року од три године од дана оснивања катастра инфраструктуре.

Одредбом члана 3. Предлога закона уређено је ступање на снагу.

IV. ОЦЕНА ПОТРЕБНИХ ФИНАНСИЈСКИХ СРЕДСТАВА

За спровођење овог закона није потребно обезбедити средства у буџету Републике Србије.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Предлаже се доношење овог закона по хитном поступку, сагласно члану 167.  
Пословника Народне скупштине („Службени гласник РС”, број 20/12- пречишћен текст),  
из разлога што због наступања одређених објективних околности које није било могуће предвидети, нити на њих утицати, информациони систем за катастар инфраструктуре није могао бити израђен у целости, а имајући у виду кратак временски период до истека законског рока, не постоји реална могућност да се његова имплементација оконча у законом прописаном року.

Република Србија и Међународна банка за обнову и развој у 2024. години потписале су Споразум о зајму (Други пројекат унапређења земљишне администрације у Србији), којим је, у оквиру Компоненте Б: Интеграција информационих система и развој услуга НИГП-а, Подкомпоненте Б1: Даљи развој и унапређење интегрисаног система за катастар непокретности, предвиђена имплементација катастра инфраструктуре. Споразум о зајму је ратификован Законом који је донела Народна скупштина Републике Србије дана 27.11.2024. године, који је објављен у „Службеном гласнику Републике Србије - Међународни уговориˮ, број 9/24.

Због испуњења обавеза предвиђених наведеним међународним уговором предлаже се доношење закона по хитном поступку.

VI. ПРЕГЛЕД ОДРЕДАБА ЗАКОНА КОЈЕ СЕ МЕЊАЈУ, ОДНОСНО ДОПУЊУЈУ

~~Самосталан члан 21.~~

~~Информациони систем за катастар инфраструктурних и подземних објеката Републички геодетски завод је дужан да успостави најкасније до 1. јула 2025. године.~~

~~Инфраструктурне и подземне објекте који су уписани у катастар непокретности, Републички геодетски завод ће, када се успостави информациони систем за катастар инфраструктурних и подземних објеката, по службеној дужности брисати из катастра непокретности, изменити начин коришћења земљишта (култура) и уписати у катастар инфраструктурних и подземних објеката, без доношења решења.~~

~~Власници инфраструктурних и подземних објеката, као и објеката у њиховој функцији, који нису уписани у катастар непокретности, односно катастар водова дужни су да ангажују овлашћену геодетску организацију да изврши премер тих објеката и да поднесу захтев за упис у катастар инфраструктурних и подземних објеката, у року од три године од дана оснивања катастра инфраструктурних и подземних објеката.~~

САМОСТАЛНЕ ОДРЕДБЕ ПРЕДЛОГА ЗАКОНА

ЧЛАН 2.

ИНФОРМАЦИОНИ СИСТЕМ ЗА КАТАСТАР ИНФРАСТРУКТУРНИХ И ПОДЗЕМНИХ ОБЈЕКАТА РЕПУБЛИЧКИ ГЕОДЕТСКИ ЗАВОД ЈЕ ДУЖАН ДА УСПОСТАВИ НАЈКАСНИЈЕ ДО 1. ЈУЛА 2026. ГОДИНЕ.

ИНФРАСТРУКТУРНЕ И ПОДЗЕМНЕ ОБЈЕКТЕ КОЈИ СУ УПИСАНИ У КАТАСТАР НЕПОКРЕТНОСТИ, РЕПУБЛИЧКИ ГЕОДЕТСКИ ЗАВОД ЋЕ, КАДА СЕ УСПОСТАВИ ИНФОРМАЦИОНИ СИСТЕМ ЗА КАТАСТАР ИНФРАСТРУКТУРНИХ И ПОДЗЕМНИХ ОБЈЕКАТА, ПО СЛУЖБЕНОЈ ДУЖНОСТИ БРИСАТИ ИЗ КАТАСТРА НЕПОКРЕТНОСТИ, ИЗМЕНИТИ НАЧИН КОРИШЋЕЊА ЗЕМЉИШТА (КУЛТУРА) И УПИСАТИ У КАТАСТАР ИНФРАСТРУКТУРНИХ И ПОДЗЕМНИХ ОБЈЕКАТА, БЕЗ ДОНОШЕЊА РЕШЕЊА.

ВЛАСНИЦИ ИНФРАСТРУКТУРНИХ И ПОДЗЕМНИХ ОБЈЕКАТА, КАО И ОБЈЕКАТА У ЊИХОВОЈ ФУНКЦИЈИ, КОЈИ НИСУ УПИСАНИ У КАТАСТАР НЕПОКРЕТНОСТИ, ОДНОСНО КАТАСТАР ВОДОВА ДУЖНИ СУ ДА АНГАЖУЈУ ОВЛАШЋЕНУ ГЕОДЕТСКУ ОРГАНИЗАЦИЈУ ДА ИЗВРШИ ПРЕМЕР ТИХ ОБЈЕКАТА И ДА ПОДНЕСУ ЗАХТЕВ ЗА УПИС У КАТАСТАР ИНФРАСТРУКТУРНИХ И ПОДЗЕМНИХ ОБЈЕКАТА, У РОКУ ОД ТРИ ГОДИНЕ ОД ДАНА ОСНИВАЊА КАТАСТРА ИНФРАСТРУКТУРНИХ И ПОДЗЕМНИХ ОБЈЕКАТА.

ЧЛАН 3.

ОВАЈ ЗАКОН СТУПА НА СНАГУ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”.